钦定古今图书集成/理学汇编/文学典/第173卷 > 徐师曾文体明辨 > 《哨遍》〈问月〉宋·方岳
## 钦定古今图书集成/理学汇编/文学典/第173卷 > 徐师曾文体明辨 > 《哨遍》〈问月〉宋·方岳

“月亦老乎。劝尔一杯。听说平生事，吾问汝，开辟自何
时。有乾坤，便应有尔年，几许鸿荒，邈哉遐已。吾今断
自唐虞起。繄帝曰放勋，甲辰践祚，数至今宋嘉熙。凡
三千五百廿年馀。叹雨僽风僝几盈亏。老兔奔驰，痴
蟆吞吐，定应衰矣，　噫月岂无悲。吾观人寿几期颐。
炯炯双眸子，明清无过婴儿。但才到中年，昏然欲眊。
那堪老矣知何似。试以此推之，吾言有理，不能不自
疑耳。恐古时月与今时异，恨则恨今人不千岁。但见今、冰轮如洗。阿谁曾自前古看到隋唐世。几时明洁，
几时昏暗，毕竟少晴多雨。须臾月落夜何其。”曰先生
寘之，姑醉。